Laaste eerbetoon ná virus staatmaker-polisieman eisAO Jan Roos was jare lank verbonde aan die Brakpan-polisie in Gauteng. Drie dekades lank het ao. Jan Roos die gemeenskap van Brakpan gedien. Woensdagaand het dieselfde gemeenskap ŉ laaste en besonderse huldeblyk aan Roos gebring nadat hy weens Covid-19 dood is. Tientalle mense het in motors deur die strate van Brakpan gery om eer te betoon aan Roos wat gisteroggend aan die virus beswyk het. Die stoet is daarna na die N17-hospitaal in Springs, waar hulle vir Roos se vrou, Sonja, gaan bid het. Sonja word ook vir Covid-19 in die hospitaal behandel. Omdat hulle haar nie daar kon gaan vertroos nie, het inwoners besluit om op ŉ ander manier te wys dat hulle saam met haar en die familie rou en hulde bring. Kol. Peet van der Schyff, ŉ jarelange kollega van Roos, sê Roos was 30 jaar lank verbonde aan die Brakpan-polisie waar hy die bevelvoerder van die teenkapingstaakspan was. “Hy was een uit ŉ duisend. As ons maar net meer van sy kaliber gehad het…”, het van der Schyff Donderdag gesê. “Hy was ŉ voortreflike ondersoekbeampte en het ŉ aanvoeling vir die werk gehad. Hy was ŉ gebore polisiebeampte en het die gemeenskap dag en nag gehelp – dit het nie saak gemaak of hy aan diens was of nie. “Dit is geweldig hartseer.” #RIPJanRoos#HeroesInUniformThis evening in Brakpan…..W/O Jan Roos, you fought a brave battle. You have reached the… Posted by Wendy Pascoe on Wednesday, July 21, 2021 Van der Schyff sê danksy Roos se knap netwerk informante het hy veral huisrowers en kapers laat les opsê. Zander Fritz, ŉ reservis van Brakpan wat langer as 20 jaar saam met Roos gewerk het en hom as ŉ broer bestempel, sê die hele gemeenskap het Roos geken. “Hy was altyd daar om te help. Hy was die beste. Daar is ŉ stuk uit ŉ mens se hart uit. Ek het met al my dinge na hom gegaan. Hy weet alles van my. Waar gaan ŉ mens nou?” sê Fritz. Ook op sosialemediaplatforms het boodskap ná boodskap met huldeblyke aan Roos en medelye met sy gesin ingestroom. FINAL CALL BP W/O JAN ROOS STANDBY Your attention please . Dispatch to all crews, standby .Dispatch to all crews,… Posted by Tobie Johannes Bosman on Wednesday, July 21, 2021